Israel truer Iran etter terrorangrepet
- Dette er en iransk terrorkampanje som sprer seg gjennom verden, sa Netanyahu - bare timer etter terrorangrepet. Minst fem israelere ble drept og flere titalls skadet da en buss med turister ble sprengt utenfor flyplassen i Burgas, ved svartehavskysten i Bulgaria. Statsministeren lovet et «kraftfullt svar». - Iran er ansvarlig for terrorangrepet. Vi vil ha en sterk reaksjon mot iransk terror, sa Netanyahu, ifølge israelske medier. Det er så langt uklart hva som får statsministeren til å peke mot Iran og Hizbollah. Bulgarske myndigheter har ikke uttalt seg om eventuelle mistenkte.Angrepet mot de israelske turistene kommer på dagen 18 år etter angrepet mot det jødiske senteret AMIA i Buenos Aires i Argentina. Terroren, som også ble utført med bomber, kostet 85 mennesker livet. Flere hundre ble skadet. Statsadvokaten i Argentina beskyldte senere Iran for å ha betalt for angrepet, og den libanesiske organiasjonen Hizbollah for å ha utført det. - Hizbollah har tilstedeværelse i Bulgaria, og de har hatt lignende mislykkede forsøk der før, sier den tidligere lederen av Israels anti-terror-enhet, Brigade general Nitzan Nuriel, til Jerusalem Post. Lokale medier har hevdet at en person gikk på bussen rett før eksplosjonen. - Å bruke en selvmordsbomber er måten å være sikker på at planen blir gjennomført, fordi selvmordsbomberen kan reagere underveis, sier Nuriel.Israelske medier spekulerer også i om angrepet kan være en gjengjeldelse for drapet på en fremstående Hizbollah-kommandant. Bulgarias EU-kommissær for internasjonalt samarbeid, bistand og krisehåndtering, Kristalina Georgieva var den første bulgarske politiker til å fordømme terrorangrepet. - Jeg er sjokkert og trist over nyheten om eksplosjonen i Burgas der flere har omkommet. Jeg følger nyhetene hele tiden, skriver hun på sin twitter-profil. I januar ba israelske myndigheter Bulgaria om å øke sikkerheten rundt turistene deres, etter at en mistenkelig pakke ble funnet på en annen turistbuss.Israels forsvarsminister, Ehud Barak, bekreftet onsdag kveld at det «helt klart» dreide seg om et terrorangrep mot israelske statsborgere. - Det dreier seg enten om Iran eller radikale, muslimske grupper, sa han på en pressekonferanse. Han nevnte Hizbollah og palestinske Hamas som mistenkte, og lovet også hevn: - Vi er i en pågående kamp med dem. Vi er bestemt på å identifisere hvem som sendte dem, og gjøre opp regnskapet.Det kanadiske Senteret for israelske og jødiske affærer skriver i en pressemelding etter angrepet at det viser at jøder fortsatt er et stort terrormål. «Vi håper at myndighetene lykkes i jakten på dem som er ansvarlige for dagens angrep, og viser at terrorister og de som støtter dem vil bli brakt til rettferdighet», skriver leder David Koschitazky.
Statsminister Benjamin Netanyahu lover kraftige reaksjoner mot de skyldige, etter at flere israelske ungdommer ble drept av terrorbomben i Bulgaria.